|  |
| --- |
| **Budapest Főváros VII. kerület Erzsébetváros Önkormányzata**  **Péderi Tamás Erzsébetvárosi Piacüzemeltetési Nonprofit Kft. ügyvezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2025. május 5 - ei rendkívüli**

**ülésére**

|  |  |
| --- | --- |
| **Tárgy:** | Javaslat tulajdonosi döntésre a Konfetti Box Kft. behajthatatlan követelésnek minősített bérleti díj hátralékának számviteli rendezéséről |

**Készítette:**

Péderi Tamás

Erzsébetvárosi Piacüzemeltetési Nonprofit Kft. ügyvezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt** **Bizottság!**

Budapest Főváros VII. kerület Erzsébetváros Önkormányzata mint bérbeadó, az Erzsébetvárosi Piacüzemeltetési Kft. mint Üzemeltető és a Konfetti Box Korlátolt Felelősségű Társaság (1027 Budapest, Bem József u. 9. fszt.) mint bérlő között 2017. december 7. és 14. napján bérleti szerződések (1-3. sz. mellékletek) jöttek létre a Klauzál Téri Vásárcsarnokban található G04 számú üzlethelyiség, valamint a P27 és P28 számú raktárak bérbeadása-bérbevétele tárgyában.

A bérleti szerződések 2018.05.03-án megszüntetésre kerültek (4. sz. melléklet).

A Bérlő bérleti díj, fogyasztási díj fizetési kötelezettségének nem tett eleget.

Az Üzemeltető a követelést a Fővárosi Törvényszék által 1.Fpk.1897/2020. számon elrendelt felszámolási eljárásban a felszámolónál bejelentette, a LUBIN INVEST Zrt. (1107 Budapest, Mázsa u. 9.) felszámoló a hitelezői igényt nyilvántartásba vette összesen 1.214.552 Ft összegben (5. sz. melléklet).

A hitelezői igény a felszámolási eljárásban részben térült meg, a Bérlő tulajdonát képező, az Üzemeltető által felelős őrzésbe vett hűtőkamra értékesítéséből származó, a költségek levonását követően fennmaradt 9.370,- Ft összegben (6. sz. melléklet).

A LUBIN INVEST Zrt. felszámoló a csődeljárásról és a felszámolási eljárásról szóló 1991. évi IL. törvény (Cstv.) alapján 2024. május 29. napján kelt zárójelentésében (7. sz. melléklet) az alábbiakat rögzítette:

*„A Cstv. 63/B § (1) bekezdés alapján az eljárás egyszerűsített módon való befejezése iránti kérelmet terjesztek elő, mivel az adós vagyona a várható felszámolási költségek fedezetére sem elegendő.”*

A Fővárosi Törvényszék 1.Fpk.1897/2020/58. számú végzésével jogerőre emelkedett 1.Fpk.1897/2020/56. számú végzésével (8-9. sz. mellékletek)a felszámolási eljárást egyszerűsített módon befejezte és az adóst jogutód nélkül megszüntette, egyben megállapította, hogy adósi vagyon hiányában a felszámolási költség és a hitelezői igények kielégítése nem lehetséges.

Adósi vagyon hiányában a bíróság mellőzte a hitelezői igények kielégítésére és a felszámolási költség megtérítésére vonatkozó rendelkezéseket.

A bíróság megállapította, hogy Budapest Főváros VII. Kerület Erzsébetváros Önkormányzatának meg nem térült hitelezői igénye 1.205.183,- forint.

A fentiek alapján a követelés kiegyenlítésére felhasználható vagyonelem nem lelhető fel, ezért a Budapest Főváros VII. kerület Erzsébetváros Önkormányzatának követelése behajthatatlannak minősül.

A számvitelről szóló 2000. évi C törvény 3. § (4) bekezdés 10. c) pontja szerint:

*„10. behajthatatlan követelés: az a követelés,*

*c) amelyre a felszámoló által adott írásbeli igazolás (nyilatkozat) szerint nincs fedezet”*

A behajthatatlanság tényét a LUBIN INVEST Zrt. felszámoló 2024. május 29. napján kelt zárójelentése bizonyítja.

Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. kerület Erzsébetváros Önkormányzatának tulajdonában lévő piacokról szóló 9/2015. (III. 31.) önkormányzati rendelete 1. § (2) bekezdése szerint ezekben az ügyekben a tulajdonosi jogokat a Képviselő-testület a Pénzügyi és Kerületfejlesztési Bizottság útján gyakorolja, a döntési hatáskör így a Pénzügyi és Kerületfejlesztési Bizottságot illeti.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottságának …../2025. (V.05.) határozata a Konfetti Box Korlátolt Felelősségű Társaság „f.a.” korábbi bérlővel szemben fennálló behajthatatlan követelésnek minősített követelés számviteli rendezéséről**

Budapest Főváros VII. kerület Erzsébetváros Önkormányzat Képviselő-testületének Pénzügyi és Kerületfejlesztési Bizottsága úgy dönt, hogy hozzájárul a Konfetti Box Korlátolt Felelősségű Társaság „f.a” (cégjegyzékszám: 01-09-346642; székhely: 1027 Budapest, Bem József u. 9. fszt.; adószám: 25807309-2-41) korábbi bérlővel szemben fennálló, összesen 1.205.183,-Ft követelésnek a számvitelről szóló 2000. évi C törvény 3. § (4) bekezdés 10. c) pontja szerinti behajthatatlanná nyilvánításához és annak behajtlatatlan követelésként történő számviteli rendezéséhez.

**Felelős:** Niedermüller Péter polgármester

**Határidő:** 2025. május 5.

Mellékletek:

* 1-3. sz. melléklet: 3 bérleti szerződés
* 4. sz. melléklet: bérleti szerződés megszüntetéséről szóló jegyzőkönyv
* 5. sz. melléklet: hitelezői igény nyilvántartásbavételéről szóló tájékoztatás
* 6. sz. melléklet: felszámoló értesítés hűtőkamra értékesítéséről
* 7. sz. melléklet: felszámoló zárójelentése
* 8-9. sz. mellékletek: Fővárosi Törvényszék 1.Fpk.1897/2020/56. és 58. sz. végzése

Budapest, 2025. április 15.

Péderi Tamás

Erzsébetvárosi Piacüzemeltetési Nonprofit Kft. ügyvezetője