|  |
| --- |
| **Budapest Főváros VII. kerület Erzsébetváros Önkormányzata**  **Péderi Tamás Erzsébetvárosi Piacüzemeltetési Nonprofit Korlátolt Felelősségű Társaság  ügyvezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2025. május 5 - ei rendkívüli**

**ülésére**

|  |  |
| --- | --- |
| **Tárgy:** | Javaslat tulajdonosi döntésre a Budapest VII. kerület, Akácfa u. 42-48. szám alatti földszinti, udvari és galériaszinti közös használatú területek alkalmi vásár (Green Market) céljára történő használati megállapodás megkötése tárgyában |

**Készítette:**

Péderi Tamás

Erzsébetvárosi Piacüzemeltetési Nonprofit Kft. ügyvezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

A Nem Adom Fel Alapítvány (székhely: 1093 Budapest, Lónyay utca 3. 2./1.; adószám: 18256529-1-43; képviseli: Dely Géza kuratóriumi elnök – 1. sz. melléklet) a korábbi időszakhoz hasonlóan Green Market néven 2025. júliusa és novembere között havonta fenntarthatósági vásárt és közösségi napokat szeretne megvalósítani Erzsébetvárosban (2. sz. melléklet). A rendezvények fő célja a VII. kerület és a Belváros, Klauzál téri Vásárcsarnok kulturális, közösségi életének fellendítése, a közösségépítés.

A tervezett programok egyszerre képviselik a közösségi gondolkodás, a fenntarthatóság és a befogadó társadalom üzenetét, olyan aktivitásokon, egyéni élményeken keresztül, amelyek egyrészt attitűdváltásra ösztönzik a résztvevőket a fogyasztással, az ökológiai lábnyom csökkentésének szükségességével kapcsolatban, másrészt szemléletváltásra a fogyatékossággal élő emberekkel kapcsolatosan. Mindezt olyan formában, hogy a különböző korosztályok, illetve eltérő társadalmi helyzetben élő emberek számára egyaránt érdekes és vonzó legyen.

A szervezők célkitűzése a tudatos vásárlás fontosságának, az újrahasznosítás lehetőségeinek ismertetése, a természetes anyagokból készült, környezettudatos és fenntarthatóbb mindennapi élet kialakítását elősegítő termékek, a hazai designerek/tervezők munkáinak, a magyar termelők finomságainak és a fogyatékossággal élők által készített minőségi termékek népszerűsítése.  
  
A tervezett programok helyszíne a Klauzál Téri Vásárcsarnok átjáró udvara (1072 Budapest, Klauzál tér 11. sz. társaház), földszinti és galériaszinten lévő közös használatú területek.

Budapest Főváros VII. Kerület Erzsébetváros Önkormányzatának a csatolt Használati megállapodás 3.1. pontja alapján jogosult a hasznosítási jogot, ill. annak bármelyik elemét harmadik személyek részére a Társasház további bármiféle engedélye és hozzájárulása nélkül átengedni (3. sz. melléklet).

Budapest Főváros VII. Kerület Erzsébetváros Önkormányzatának a csatolt használati megállapodás 3.3 pontja alapján: „*A Használattal Érintett Területeket az Önkormányzat jogosult maga használni, haszmosítani, azokat a Társasház hozzájárulása nélkül harmadik személyek használatába adni, különösen ideértve a Vásárcsarnoknak a Társasház főbejáratán ill. udvarán való gyalogos megközelítést is.”*

A Nem Adom Fel Alapítvány a fenti projekt megvalósítása érdekében használati szerződés megkötését kezdeményezte a Klauzál Téri Vásárcsarnok átjáró udvarán, a földszinti, valamint a galériaszinten lévő közös használatú területekre vonatkozóan.

A vásárok tervezett időpontja: 2025. július és 2025. november között havonta egy alkalommal, úgy hogy a megjelölt időpontot legalább 8 nappal megelőzően írásban jelzi az Üzemeltető részére az adott napra vonatkozó konkrét használati helyigényének megjelölésével.

A használati díj mértékére a 954/2020. (XII.16.) polgármesteri határozatban rögzítettek alapján a Klauzál Téri Vásárcsarnok átjáró udvarán 150,- Ft + ÁFA/ m2/ nap, a földszinti területre 200,- Ft + ÁFA/ m2/ nap, a galériaszinten lévő területre 120,- Ft + ÁFA/ m2/ nap összeget javasolunk.

A Budapest Főváros VII. Kerület Erzsébetváros Önkormányzatának tulajdonában lévő piacokról szóló, Budapest Főváros VII. Kerület Erzsébetváros Önkormánazat Képviselő-testületének 9/2015. (III.31.) önkormányzati rendelete 1. § (2) bekezdése szerint „*A Budapest Főváros VII. kerület Erzsébetváros Önkormányzatát e rendelet alapján megillető tulajdonosi jogait a Képviselő-testület Pénzügyi és Kerületfejlesztési Bizottsága útján gyakorolja, kivéve azon tulajdonosi jogköröket, amelyeknek a gyakorlását magasabb szintű jogszabály a Képviselő-testület kizárólagos hatáskörébe utal.”*

**Határozati javaslat**

**Budapest Főváros VII. kerület Erzsébetváros Önkormányzata Képviselő-tesületének Pénzügyi és Kerületfejlesztési Bizottsága …../2025. (V.05.) határozata a Budapest Főváros VII. kerület Erzsébetváros Önkormányzata, mint Használatba adó, az Erzsébetvárosi Piacüzemeltetési Nonprofit Kft., mint Üzemeltető, és a Nem Adom Fel Alapítvány, mint Használó közötti, a Klauzál Téri Vásárcsarnok átjáró udvarán (Klauzál tér 11.), a földszinti, valamint a galériaszinten lévő közös használatú területekre** **vonatkozó használati megállapodás megkötése tárgyában**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy hozzájárul a Budapest Főváros VII. kerület Erzsébetváros Önkormányzata mint Használatba adó, az Erzsébetvárosi Piacüzemeltetési Nonprofit Kft., mint Üzemeltető, és a Nem Adom Fel Alapítvány mint Használó közötti, a Budapest VII. kerület Klauzál tér 11. (hrsz.: 34306/1) Társasház udvarán, a közös használatú területen elhelyezkedő rész, valamint a Klauzál Téri Vásárcsarnok földszinti és galériaszinten lévő közös használatú területek használatára vonatkozó megállapodás megkötéséhez az alábbi feltételekkel:

* A használat célja: Green Market fenntarthatósági vásár lebonyolítása.
* A használat időpontja: 2025. július 1. és 2025. november 30. között havonta egy alkalommal
* A használati díj mértéke: a 954/2020. (XII.16.) polgármesteri határozatban rögzítettek alapján a Klauzál Téri Vásárcsarnok átjáró udvarán 150,- Ft + ÁFA/m2/nap, a földszinti területre 200,- Ft + ÁFA/m2/nap, a galériaszinten lévő területre 120,- Ft + ÁFA/m2/nap.

A Használó a vásár időpontját legalább 8 nappal megelőzően írásban jelzi az Üzemeltető részére az adott napra vonatkozó konkrét használati helyigényét.

**Felelős:** Niedermüller Péter polgármester

**Határidő:** 2025. május 31.

Budapest, 2025. április 15.

Péderi Tamás

Erzsébetvárosi Piacüzemeltetési Nonprofit Kft. ügyvezetője

Mellékletek:

1. számú melléklet: Nem Adom Fel Alapítvány civil szervezeti nyilvántartási lapja
2. számú melléklet: ajánlatot tartalmazó levél
3. számú melléklet: Klauzál tér 11. udvar használati megállapodás