**BÉRLAKÁS PÁLYÁZAT 2025. I.**

**Önkormányzati tulajdonú bérlakások rendeltetésszerű használatra alkalmassá tételi kötelezettséggel,**

**piaci alapú bérleti díjjal, határozott időre történő bérbeadására**

**Budapest Főváros VII. kerület Erzsébetváros Önkormányzata** (a továbbiakban: Önkormányzat) megbízásából az **EVIN Erzsébetvárosi Ingatlangazdálkodási Nonprofit Zrt.** (a továbbiakban: Kiíró) pályázati eljárás keretében önkormányzati tulajdonban lévő lakásokat hirdet meg, **rendeltetésszerű használatra alkalmassá tételi kötelezettség** (felújítási kötelezettség) vállalásával **piaci alapú bérleti díjjal** történő bérbeadásra Budapest Főváros VII. kerület Erzsébetváros Önkormányzata Képviselő-testületének az önkormányzat tulajdonában álló lakások bérbeadásáról szóló 6/2025. (II.19.) önkormányzati rendelete (a továbbiakban: Rendelet) és a Pénzügyi és Kerületfejlesztési Bizottság ……/2025. (V.05.) PKB határozata alapján. A pályázatok elbírálása az Önkormányzat Képviselő-testülete **Pénzügyi és Kerületfejlesztési Bizottságának** (továbbiakban: Döntéshozó) a hatásköre.

A bérbeadás időtartama: **1+10 év határozott időtartam**, mely a bérlő kérelmére, előbérleti jog alapján további határozott időre meghosszabbítható*.*

**Pályázat közzététele: 2025. május 12.**

**Elektronikus pályázati felület megnyitása: 2025. május 12.**

**A papíralapú pályázat benyújtható: 2025. május 12. napjától.**

**A pályázat benyújtásának módja:** a kiírásban rögzítettek szerint, **előzetes** **regisztrálás után, az online felületen,** elektronikus formában, **vagy papír alapon** a Kiíró ügyfélszolgálatán (**1072 Budapest, VII. Klauzál tér 11. szám Vásárcsarnok, galéria szint)**, annak nyitvatartási idejében zárt borítékban. Papíralapú pályázat beadása esetén **a borítékon kérjük feltüntetni „Bérlakás pályázat 2025. I.” megjelölést**!

A pályázat benyújtásához szükséges elektronikus pályázati felület az Önkormányzat – www.erzsebetvaros.hu – és a Kiíró – [www.evin.hu](http://www.evin.hu) – honlapján közzétett linken érhető el. A papíralapú pályázat benyújtásához a „Pályázati adatlap” letölthető a Kiíró – [www.evin.hu](http://www.evin.hu) – honlapjáról vagy személyesen átvehető a Kiíró ügyfélszolgálatán, ügyfélfogadási időben.

**Az online felületen beadott pályázat akkor tekinthető befogadottnak, ha a Pályázó a pályázat benyújtásáról a pályázati adatlapon megadott e-mail címére az egyedi visszaigazoló kódot** (több lakás megpályázása esetén kódokat) **megkapta.** A papíralapú pályázat esetén a zárt – „Bérlakás pályázat 2025. I.” megjelöléssel ellátott – borítékban beadott pályázat benyújtásáról az ügyfélszolgálaton átvételi elismervény kerül kiállításra. Kérjük fordítsanak kiemelt figyelmet a pályázati adatlapon megadott kapcsolattartási adatok (telefonszám, e-mail cím és postai kézbesítési cím) helyességére, a téves adatközlés a beadott pályázat érvénytelenségét eredményezheti!

**A pályázatok benyújtásának határideje: 2025. június 12. (csütörtök) 12:00 óra**

**A benyújtott pályázat nem módosítható.**

**A pályázatok elbírálásának határideje:** a pályázatok benyújtására nyitva álló határidőt követő 90 nap.

**Eredményhirdetés időpontja:** az elbírálás napját követő 8 munkanapon belül. Kiíró a pályázati eljárás eredményéről a pályázókat a pályázati adatlapon megadott postai kézbesítési címen tájékoztatja.

1. **Felújítási kötelezettség, bérleti díj**

A bérbeadó a nyertes pályázóval a rendeltetésszerű használatra alkalmassá tétel idejére (felújítás időtartamára),maximum **12 hónapra bérleti szerződést köt**. A bérleti szerződés időtartama a pályázó írásbeli kérelme alapján maximum 3 hónappal meghosszabbítható, amennyiben a felújítási kötelezettségét a pályázó neki fel nem róható okból (pl. közműügyintézés elhúzódása, műszaki engedélyek hiánya) nem tudja határidőben teljesíteni. A felújítás időtartamára a nyertes pályázó a **lakásbérleti díj 50%-ával** megegyező összegű **bérleti díjat**, a **külön szolgáltatások díját** és a **közüzemi díjakat** köteles megfizetni. A **felújítási munkák elvégzése alatt** **a lakásban életvitelszerűen tartózkodni nem lehet!** Amennyiben a bérlő az esetlegesen meghosszabbított határidőben a felújítási kötelezettségének nem tesz eleget, a bérleti szerződés megszűnik, vele újabb szerződés nem köthető és a bérbeadó a lakás kiürítése iránt intézkedik, elszámolási kötelezettség csak a számlával igazolt költségek alapján állhat fenn. A nyertes pályázó a jogcím nélküli használat kezdetétől köteles a bérbeadó részére a lakbérrel egyező mértékű használati díjat fizetni. A jogcím nélküli használat kezdő időpontjától számított három hónap elteltével a bérbeadó jogosult a használati díj mértékét további egyszeres összegével felemelni.

A bérbeadóa pályázatban meghirdetett **lakásokat** **rendeltetésszerű használatra alkalmatlan állapotban** **adja át** azzal, hogy a **felújítási kötelezettség a nyertes pályázót terheli**. A teljes összegű bérleti díj fizetési kötelezettség a lakás rendeltetésszerű állapotának **helyreállítását követően,** 10 év határozott időtartamra megkötött lakásbérleti szerződés alapján áll be. A felújítás ideje alatt a **kivitelezés folyamatát a** **bérbeadó** **ellenőrizheti**.

Valamennyi lakás felújításánál **kötelezően elvégzendő** **főbb munkanemek:** **meglévő közüzemi órák hitelesítése, újak beépítése**, **régiek szükség szerinti** **cseréje, elektromos/víz-szennyvíz/fűtésrendszer felújítása, szükség szerinti cseréje, nyílászárók javítása, szükség szerinti cseréje, burkolatok cseréje, falfelületek vakolat javítása, festése, mázolása. Az elektromos rendszerről érintésvédelmi jegyzőkönyv, a műszaki berendezésekről (fűtő berendezés, melegvíz szolgáltatáshoz kapcsolódó berendezés) műszaki dokumentáció (garancia stb.) megléte szükséges. A felújítás elvégzését a Kiíró Műszaki Igazgatósága ellenőrzi.**

Az alacsony komfortfokozatú lakások felújításánál **kötelezően** elvégzendő feladatok a komfortfokozat emeléshez: fürdőszoba vagy WC teljeskörű kialakítása, a vizes blokk aljzatának és csempézett falának a **vízszigetelése.** (**Az épített zuhanyzó nem engedélyezett, zuhanytálca, illetve zuhanykabin kialakítása szükséges!**). A **fűtésrendszer** **felújítása alatt a fűtőberendezések cseréjét** kell érteni. A **nyílászárók felújításának vagy cseréjének** esetén **kötelező** az előzetes egyeztetés a társasház közös képviselőjével és a Kiíró Műszaki Igazgatóságával.

A nyertes pályázó a bérleti szerződés keretében kötelezően átvállalt, az adott épület **homlokzatát érintő** bármilyen munkálatok elvégzése előtt – különösen klíma felszerelése esetén – **köteles egyeztetni** a **Társasház közös képviseletével,** és annak eredményét köteles írásos dokumentum formájában a Kiíró rendelkezésére bocsátani. A felújítás során beépítésre kerülő berendezések, anyagok a lakás tartozékát képezik.

**A felújítás elvégzését követően** a bérlő amennyiben a nyertes pályázati anyagában a **számlával igazolt** költségeinek megtérítését kéri (bérbeszámítás), a hatályos önkormányzati rendeletben meghatározott piaci (bruttó) bérleti **díj 50%-át** köteles megfizetni. **A bérbeszámítás alapját képező összeg nem lehet magasabb, mint a jelen pályázati felhívásban a Kiíró által az adott lakásra meghatározott nettó felújítási költség összege**. A bérbeszámítás leteltét követően a mindenkori hatályos önkormányzati rendeletben megállapított **bérleti díj teljes összege** fizetendő.

A határozott idejű szerződés az **előbérleti jog** alapján **további határozott időre** **meghosszabbítható,** amennyiben a bérlőnek nincs az önkormányzat és a közműszolgáltatók felé tartozása, kivéve, ha a közüzemi szolgáltatókkal a tartozás rendezésére részletfizetési megállapodást kötött, és a lakásbérleti szerződésből származó – különösen a lakás fenntartására, karbantartására, az együttélés követelményeinek és a házirend szabályainak megtartására vonatkozó – kötelezettségeit teljesítette.

1. **Bérbevételre ajánlott, felújítandó lakások**

Pályázatot **MAXIMUM KETTŐ,**

**a benyújtott pályázatban** konkrétan megjelölt **lakásra lehet benyújtani!**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **S.sz.** | **Helyrajzi szám** | **Utca** | **Ház-szám** | **Em.** | **Ajtó** | **Szoba szám** | **m2** | **Komfort-fokozat (felújítás előtt)** | **Lakbér Ft/hó (bruttó)** | **Nettó felújítási költség (Ft)** | **A felújítás becsült költségének 40 % (Ft)** | **Ajánlati díj (Ft)** | **Min - max. költöző. létszám** |
| 1. | 33030/0/A/20 | Cserhát u. | 9. | 2 | 6 | 1,5 | 41 | komfortos | 51 549 | 12 091 687 | 4 836 675 | 150 000 | 1-3 fő |
| 2. | 33225/0/A/10 | Cserhát u. | 21 | 1 | 8 | 2 | 58 | komfortos | 72 923 | 24 346 666 | 9 738 666 | 150 000 | 3-4 fő |
| 3. | 34194 | Dob u. | 14 | 2 | 35 | 4,5 | 146 | komfortos | 183 566 | 33 506 129 | 13 402 452 | 150 000 | 4-6 fő |
| 4. | 33593/0/A/32 | Dohány u. | 77 | 4 | 30 | 1,5 | 31 | Komfort nélküli | 38 976 | 10 019 051 | 4 007 620 | 150 000 | 1-3 fő |
| 5. | 33904/0/A/15 | Hársfa u. | 34 | fszt. | 17 | 1 | 29 | Komfort nélküli | 36 462 | 12 058 822 | 4 823 529 | 150 000 | 1-2 fő |
| 6. | 33184/0/A/5 | Hernád u. | 21 | fszt. | 3 | 1 | 25 | Félkomfortos | 31 433 | 12 913 975 | 5 165 590 | 150 000 | 1-2 fő |
| 7. | 33184/0/A/32 | Hernád u. | 21 | 2 | 29 | 1 | 25 | Komfort nélküli | 31 433 | 8 422 433 | 3 368 973 | 150 000 | 1-2 fő |
| 8. | 34213/14/A/28 | Károly krt. | 23 | 6 | 2 | 2 | 52 | komfortos | 65 380 | 20 325 122 | 8 130 049 | 150 000 | 3-4 fő |
| 9. | 34137/0/A/5 | Király u. | 31 | fszt. | 6 | 1 | 28 | komfortos | 35 204 | 14 047 276 | 5 618 910 | 150 000 | 1-2 fő |
| 10. | 34137/0/A/6 | Király u. | 31 | fszt. | 7 | 2 | 50 | komfortos | 62 865 | 26 431 371 | 10 572 548 | 150 000 | 2-4 fő |
| 11. | 34311/0/A/27 | Klauzál u. | 33 | 2 | 21 | 3 | 108 | komfortos | 135 788 | 33 491 542 | 13 396 616 | 150 000 | 4-6 fő |
| 12. | 33336/0/A/46 | Marek J. u. | 30 | 2 | 43 | 1 | 27 | Komfort nélküli | 33 947 | 9 343 113 | 3 737 245 | 150 000 | 1-2 fő |
| 13. | 33337/0/A/50 | Marek J. u. | 32 | 3 | 49 | 1 | 31 | Komfort nélküli | 38 976 | 8 919 451 | 3 567 780 | 150 000 | 1-2 fő |
| 14. | 33255/0/A/37 | Marek J. u. | 33 | 3 | 30 | 1 | 29 | Komfort nélküli | 36 462 | 9 524 802 | 3 809 921 | 150 000 | 1-2 fő |
| 15. | 33266/0/A/35 | Murányi u. | 32 | 3 | 33 | 1,5 | 35 | komfortos | 44 006 | 14 478 054 | 5 791 222 | 150 000 | 2-3 fő |
| 16. | 33258/0/A/28 | Murányi u. | 41 | 2 | 27 | 1 | 31 | komfortos | 38 976 | 12 963 632 | 5 185 453 | 150 000 | 1-2 fő |
| 17. | 33162/0/A/45 | Nefelejcs u. | 23 | 3 | 40 | 1 | 47 | Félkomfortos | 59 093 | 12 167 867 | 4 867 147 | 150 000 | 2-3 fő |
| 18. | 33159/0/A/81 | Nefelejcs u. | 27/29 | 3 | 3 | 1 | 29 | Félkomfortos | 36 462 | 9 226 666 | 3 690 666 | 150 000 | 1-2 fő |
| 19. | 33159/0/A/102 | Nefelejcs u. | 27/29 | 3 | 24 | 1 | 26 | Komfort nélküli | 32 690 | 9 927 905 | 3 971 162 | 150 000 | 1-2 fő |
| 20. | 33397/0/A/10 | Nefelejcs u. | 58 | fszt. | 8 | 1 | 26 | Komfort nélküli | 32 690 | 10 879 175 | 4 351 670 | 150 000 | 1-2 fő |
| 21. | 33810/0/A/3 | Rottenbiller u. | 36 | fszt. | 2 | 1,5 | 48 | komfortos | 60 350 | 31 384 426 | 12 553 770 | 150 000 | 2-3 fő |
| 22. | 32945/0/A/22 | Verseny u. | 4 | 2 | 22 | 1 | 33 | Komfort nélküli | 41 491 | 10 266 982 | 4 106 793 | 150 000 | 1-2 fő |

*\*A táblázatban a feltüntetett lakbér* ***nem tartalmazza*** *a külön szolgáltatások díját (pl.: takarítás, szemétszállítás stb.),*

*a Rendelet 3. melléklete szerinti díjak a lakbérrel egyidejűleg fizetendők.*

**Megtekintési időpontok**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Helyrajzi szám** | **Utca** | **Ház-szám** | **Em.** | **Ajtó** | **Szoba szám** | **m2** | **Komfort-fokozat (felújítás előtt)** | Első megtekintés időpontjai | Második megtekintés időpontjai |
| 33810/0/A/3 | Rottenbiller u. | 36 | fszt. | 2 | 1,5 | 48 | komfortos | **2025. május 13. 09:30-09:50** | **2025. május 20. 09:30-09:50** |
| 33593/0/A/32 | Dohány u. | 77 | 4 | 30 | 1,5 | 31 | Komfort nélküli | **2025. május 13. 10:00-10:20** | **2025. május 20. 10:00-10:20** |
| 33904/0/A/15 | Hársfa u. | 34 | fszt. | 17 | 1 | 29 | Komfort nélküli | **2025. május 13. 10:30-10:50** | **2025. május 20. 10:30-10:50** |
| 34311/0/A/27 | Klauzál u. | 33 | 2 | 21 | 3 | 108 | komfortos | **2025. május 13. 11:05-11:25** | **2025. május 20. 11:05-11:25** |
| 34194 | Dob u. | 14 | 2 | 35 | 4,5 | 146 | komfortos | **2025. május 13. 11:35-11:55** | **2025. május 20. 11:35-11:55** |
| 34213/14/A/28 | Károly krt. | 23 | 6 | 2 | 2 | 52 | komfortos | **2025. május 13. 12:05-12:25** | **2025. május 20. 12:05-12:25** |
| 34137/0/A/5 | Király u. | 31 | fszt. | 6 | 1 | 28 | komfortos | **2025. május 13. 12:35-12:55** | **2025. május 20. 12:35-12:55** |
| 34137/0/A/6 | Király u. | 31 | fszt. | 7 | 2 | 50 | komfortos | **2025. május 13. 12:35-12:55** | **2025. május 20. 12:35-12:55** |
|  |  |  |  |  |  |  |  |  |  |
| 33030/0/A/20 | Cserhát u. | 9. | 2 | 6 | 1,5 | 41 | komfortos | **2025. május 14. 09:30-09:50** | **2025. május 21. 09:30-09:50** |
| 33225/0/A/10 | Cserhát u. | 21 | 1 | 8 | 2 | 58 | komfortos | **2025. május 14. 09:55-10:15** | **2025. május 21. 09:55-10:15** |
| 33266/0/A/35 | Murányi u. | 32 | 3 | 33 | 1,5 | 35 | komfortos | **2025. május 14. 10:20-10:40** | **2025. május 21. 10:20-10:40** |
| 33258/0/A/28 | Murányi u. | 41 | 2 | 27 | 1 | 31 | komfortos | **2025. május 14. 10:45-11:05** | **2025. május 21. 10:45-11:05** |
| 33336/0/A/46 | Marek J. u. | 30 | 2 | 43 | 1 | 27 | Komfort nélküli | **2025. május 14. 11:10-11:30** | **2025. május 21. 11:10-11:30** |
| 33337/0/A/50 | Marek J. u. | 32 | 3 | 49 | 1 | 31 | Komfort nélküli | **2025. május 14. 11:35-11:55** | **2025. május 21. 11:35-11:55** |
| 33255/0/A/37 | Marek J. u. | 33 | 3 | 30 | 1 | 29 | Komfort nélküli | **2025. május 14. 12:00-12:20** | **2025. május 21. 12:00-12:20** |
|  |  |  |  |  |  |  |  |  |  |
| 32945/0/A/22 | Verseny u. | 4 | 2 | 22 | 1 | 33 | Komfort nélküli | **2025. május 15. 09:30-09:50** | **2025. május 22. 09:30-09:50** |
| 33184/0/A/5 | Hernád u. | 21 | fszt. | 3 | 1 | 25 | Félkomfortos | **2025. május 15. 10:00-10:20** | **2025. május 22. 10:00-10:20** |
| 33184/0/A/32 | Hernád u. | 21 | 2 | 29 | 1 | 25 | Komfort nélküli | **2025. május 15. 10:00-10:20** | **2025. május 22. 10:00-10:20** |
| 33162/0/A/45 | Nefelejcs u. | 23 | 3 | 40 | 1 | 47 | Félkomfortos | **2025. május 15. 10:25-10:45** | **2025. május 22. 10:25-10:45** |
| 33159/0/A/81 | Nefelejcs u. | 27/29 | 3 | 3 | 1 | 29 | Félkomfortos | **2025. május 15. 10:50-11:10** | **2025. május 22. 10:50-11:10** |
| 33159/0/A/102 | Nefelejcs u. | 27/29 | 3 | 24 | 1 | 26 | Komfort nélküli | **2025. május 15. 10:50-11:10** | **2025. május 22. 10:50-11:10** |
| 33397/0/A/10 | Nefelejcs u. | 58 | fszt. | 8 | 1 | 26 | Komfort nélküli | **2025. május 15. 11:20-11:40** | **2025. május 22. 11:20-11:40** |

1. **A részvétel feltételei**

**Érvényesen pályázhat** az, aki – a pályázatok benyújtásának határidejét megelőzően – **30. életévét nem töltötte be és VII. kerületi lakcímmel rendelkezik,** vagy **30. életévét betöltötte és legalább 1 éve VII. kerületi lakcímmel**, vagy **Erzsébetváros Önkormányzatánál**, vagy **önkormányzat szervezeténél/intézményénél**, vagy **önkormányzati fenntartásban vagy tulajdonban lévő gazdasági társaságánál legalább 1 éve folyamatos munkaviszonnyal**, **munkavégzésre irányuló jogviszonnyal** (pl.: megbízási jogviszony) **rendelkező cselekvőképes nagykorú, természetes személy**, **aki a pályázatot az erre rendszeresített internetes felületen (Digitális pályázati adatlap) kitöltve, vagy papír alapon a „Pályázati adatlap”-ot kitöltve a szükséges mellékletekkel együtt a megadott határidőig nyújtja be, és az alábbi feltételeknek** megfelel:

**1**. A Pályázó az alábbi **lakásfenntartási képességgel rendelkezik**, melynek mértéke:

1 fő esetében minimum nettó 171 000,- Ft/hó/fő

2 fő esetében minimum nettó 156 750,- Ft/hó/fő

3 fő esetében minimum nettó 142 500,- Ft/hó/fő

4 fő esetében minimum nettó 128 250,- Ft/hó/fő

4 + fő esetében minimum nettó 114 000,- Ft/hó/fő összegű jövedelem.

A lakásfenntartási képesség vizsgálatánál **a ténylegesen együtt költöző létszám** vehető figyelembe. **Együtt költöző lehet a pályázó egyenesági hozzátartozója, ideértve gyermeke** (vérszerinti, örökbefogadott, mostoha és nevelt), **szülője** (vérszerinti, örökbefogadó, mostoha és nevelő); jogerős bírósági ítélettel a pályázó gondnoksága alá helyezett személy, a pályázó gyámsága alatt álló személy és a pályázó - orvosi igazolással igazoltan - gondozásra szoruló közeli hozzátartozója. **Házastársak és élettársak kizárólag közösen nyújthatnak be pályázatot! A közösen pályázók részére nyertes pályázat esetén, a lakás bérlőtársi jogviszonyban kerül bérbeadásra.** A pályázat szempontjából élettársaknak minősülnek azok, akik közjegyzői okiratba foglalt nyilatkozatukkal vagy közjegyző által kiállított tanúsítvánnyal igazolják az élettársi kapcsolat fennállását, vagy bejegyzett élettársaknak minősülnek és ezt anyakönyvi okirattal igazolják.

**A lakásfenntartási képesség (az egy főre eső jövedelem) igazolása az alábbi okiratok csatolásával érvényes*:***

a) a pályázó és a vele együtt költöző, jövedelemmel rendelkező személyek **munkáltatói jövedelemigazolása** (munkaviszony vagy más munkavégzésre irányuló jogviszony esetén) a **Kiíró által készített formanyomtatványon (I. számú melléklet) kitöltött**, 30 napnál nem régebbi, eredeti munkáltatói igazolás, mely tartalmazza a munkába lépés napját, a munkaviszony határozott vagy határozatlan idejét, 3 havi (**2025. január, 2025. február, 2025. március hónapról**) nettó jövedelmet.

Jövedelemnek minősül:

* a belföldi, vagy külföldi munkaviszonyból, munkavégzésre irányuló egyéb jogviszonyból származó bevétel,
* nyugdíjból, vagy nyugdíjszerű rendszeres szociális ellátásból származó bevétel,
* társadalombiztosítási, szociális, gyermekvédelmi és egyéb támogatásból származó bevétel, kivéve a nem saját jogon járó családi pótlékot,
* egyéni vállalkozó járulékalapként figyelembe vehető, bejelentett jövedelme,
* gyerektartásdíjból, tartásdíjból származó jövedelem,
* továbbá az egyéb, személyi jövedelemadó fizetési kötelezettséggel terhelt jövedelem

levonásokkal csökkentett, nettó összege.

Az egy főre eső jövedelem vizsgálatához a pályázónak hitelt érdemlően igazolnia kell az egy főre eső havi nettó jövedelmet a **2025. január, 2025. február, 2025. március hónapról** (családtámogatások esetében csak a folyósító szerv által kiállított hatósági bizonyítvány, államkincstár által kiállított igazolás, vállalkozó esetén előző évi NAV igazolás és a könyvelő által a pályázat benyújtását megelőző 3 hónap vonatkozásában kiállított nettó jövedelem igazolása, nyugdíjfolyósító által kiállított éves elszámoló igazolás fogadható el). **Más dokumentum: munkaszerződés, pénzintézeti számlakivonat jövedelemigazolásként nem fogadható el!**

b) Külföldi munkáltató által kiállított jövedelemigazolás csak abban az esetben fogadható el, amennyiben:

1. a jövedelmigazolás a **2025. január, 2025. február, 2025. március** havi jövedelemről (nettó és bruttó bontásban) tartalmazza a munkavállaló Pályázó havi jövedelmét forintban, külföldi pénznemben történő kifizetésnél a kiállítás napján hivatalos napi középárfolyamú váltással. Amennyiben a házastárs, élettárs, egyéb együtt lakó és költöző nagykorú személy is külföldi munkáltatónál dolgozik, a jövedelemigazolás formai és tartalmi elemei rá is vonatkoznak.
2. a jövedelmigazolás mellékleteként a külföldi munkáltató – érvényes adószámot tartalmazó – cégkivonata, továbbá a munkáltató aláírási címpéldánya csatolásra kerül, valamint
3. az idegen nyelven kiállított b) 1. és b) 2. pont szerinti iratok hiteles fordítása benyújtásra kerül.

**Amennyiben a külföldi munkáltató nem azonosítható be, úgy a benyújtott pályázat érvénytelennek minősül!**

c) **nyugdíj és nyugdíjszerű** rendszeres szociális ellátások esetén az ennek összegét megállapító éves összesítő másolata,

d) **társadalombiztosítási, szociális, gyermekvédelmi és egyéb támogatások, ellátások** esetén az erre vonatkozó határozat másolata vagy eredeti igazolás (pl. fogyatékossági támogatás),

e) **egyéni vállalkozó esetében** 30 napnál nem régebbi – adótartozásról szóló információt nem tartalmazó – NAV jövedelem igazolás és a helyi adók vonatkozásában önkormányzati (VII. kerületi) igazolás, lezárt adóévvel nem rendelkező egyéni vállalkozó esetén tételes, részletes adófolyószámla kivonat és a könyvelő által a pályázat benyújtását megelőző 3 hónap vonatkozásában kiállított nettó jövedelem igazolása,

f) egyéb jövedelem esetén az ezt hitelt érdemlően igazoló okiratok.

**2.** A **Pályázó** az **ajánlati díj összegét határidőben megfizette és az ezt igazoló bizonylatot a pályázathoz feltöltötte, illetve csatolta.**

**3.**  A **Pályázó** – a pályázatok benyújtásának határidejét megelőzően – **30. életévét nem töltötte be és VII. kerületi lakcímmel rendelkezik,** vagy **30. életévét betöltötte és legalább 1 éve a VII. kerületben bejelentett állandó lakcímmel, vagy bejelentett tartózkodási hellyel rendelkezik és ennek igazolására** a pályázat beadási határidejét megelőző **30 napnál nem régebbi, hatósági bizonyítványt feltöltötte, illetve csatolta. Továbbá** szükséges a Pályázóval **együtt költöző személyek lakcímét, tartózkodási helyét igazoló hatósági bizonyítvány(ok) beszerzése és feltöltése, illetve csatolása a pályázathoz (Kormányablak igazolása)**.

A **Pályázó Erzsébetváros Önkormányzatánál, vagy annak szervezeténél/intézményénél, illetve annak fenntartásban vagy tulajdonában lévő gazdasági társaságánál legalább 1 éve folyamatos munkaviszonnyal, munkavégzésre irányuló jogviszonnyal (pl.: megbízási jogviszony) rendelkezik.**

**4**.A **Pályázó, vagy vele együtt költöző házastársa vagy élettársa nevén lévő pénzintézeti számlán rendelkezik a nettó felújítási költség 40%-ával, és az erről szóló pénzintézeti igazolást a pályázathoz mellékletként feltöltötte vagy csatolta** (más hozzátartozó - szülő, testvér, gyermek -, illetve más együtt költöző - gondnokolt, gyámolt, gondozott - nevén lévő igazolás, továbbá bemutatóra szóló kötvény, letéti jegy, ügyvédi, közjegyzői letét nem fogadható el!). Két lakás pályázata esetén a magasabb nettó felújítási költség 40%-át kell igazolni!

**5. A Pályázó nyilatkozata** arra vonatkozóan, **hogy amennyiben jelenleg VII. kerületi önkormányzati tulajdonú lakás bérleti jogával rendelkezik,** bérleményének bérleti jogáról a pályázat elnyerése esetén, a bérleti szerződés megkötésekor az Önkormányzat javára, feltétlenül és visszavonhatatlanul, térítési igény nélkül lemond.

**6.** A Pályázó nyilatkozata, hogy a pályázat elnyerése esetén vállalja a jelenlegi VII. kerületi önkormányzati bérlakása kiürített, tiszta, és tartozásmentes állapotban történő leadását. A Pályázó köteles a szerződéskötést követő 60 napon belül a jelenlegi bérleményét a bérbeadó részére leadni. A leadandó lakásban nem maradhat vissza bejelentett személy. A Pályázónak igazolnia szükséges, hogy a VII. kerületi Önkormányzattal szemben fennálló bérleti díj, külön szolgáltatási díj tartozása nincs, valamint a közüzemi szolgáltatásokkal kapcsolatos fizetési kötelezettségének is eleget tett (nullás igazolások bemutatása szerződéskötéskor).

**7.** A Pályázó nyilatkozata, hogy a lakás műszaki állapotáról helyszíni megtekintés alkalmával tudomást szerzett.

**IV. Az ajánlati díj, óvadék**

**Az ajánlati díj** összege egységesen, egyszeri 150.000 Ft, melyet legkésőbb a pályázatok benyújtására nyitva álló határidő leteltéig kell megfizetni az EVIN Nonprofit Zrt. **K&H Banknál** vezetett **10404072-00033879-00000004 számlájára. A megfizetést igazoló dokumentumot kötelező mellékletként csatolni kell a pályázathoz**. A **közleményben** fel kell tüntetni, a **„Pályázat 2025. I.” megjelölést és a pályázó nevét**.A megfizetés alatt a fent megjelölt számlán történő jóváírás értendő! Több lakásra történő pályázat benyújtása esetén is csak egyszer kell az ajánlati díjat megfizetni, azonban a befizetésről szóló igazolást minden megpályázott lakáshoz tartozó pályázat mellékleteként külön-külön fel kell tölteni, illetve csatolni a pályázati anyaghoz.

Az ajánlati díj összegének határidőben történő megfizetése és annak hitelt érdemlő igazolása az érvényes pályázat feltétele.

Az ajánlati díj a nem nyertes pályázók részére a pályázati eljárás eredményéről szóló értesítés kipostázását követő 8 munkanapon belül visszautalásra kerül. A benyújtási határidő lejártát követően visszavont pályázat esetén, a Pályázó által megfizetett ajánlati díj nem kerül számára visszafizetésre, annak teljes összegét a Kiíró bánatpénz jogcímén jogosult megtartani. A bérleti szerződést kötő nyertes pályázó esetén az ajánlati díj teljes összege az óvadék összegébe (a lakás **3 havi lakbér +ÁFA mértékével megegyező összeg**) beszámításra kerül.

Amennyiben a nyertes pályázó kettő lakásra nyújtott be pályázatot és az általa megfizetett ajánlati díj eltér az óvadékfizetési kötelezettség mértékétől, köteles a szükséges különbözet megfizetésére, túlfizetése esetén jogosult a különbözet megtérítésére. Az óvadék után a bérlőt nem illeti meg kamat.

1. **Pályázati dokumentáció és kötelező mellékletek, hiánypótlás**

**1. Digitális Pályázati adatlap vagy a papíralapú „Pályázati adatlap” kitöltése. Az adatlapokon tett nyilatkozatokat minden esetben a benyújtás napján fennálló állapot alapján szükséges megtenni.**

**2.** A pályázat benyújtásának határidejét megelőző **30 napnál nem régebbi hatósági bizonyítványok,** melyek tartalmazzák **a Pályázó és a vele együtt költöző személyek lakcímét. A Kormányablak által kiállított hatósági bizonyítvány beszerzése több napot vesz igénybe, ne hagyja az utolsó napokra! Lakcímkártya másolat csatolása nem fogadható el!**

**3. Ajánlati díj megfizetésének (egyszeri 150.000 Ft befizetésének) igazolása átutalási, készpénzbefizetési bizonylattal (képernyő fotó: kizárólag sikeres tranzakció után, minden lényeges adat láthatóságával fogadható el).**

**4.** A Pályázó és a vele együtt költözők **3 havi (2025. január, 2025. február, 2025. március) nettó jövedelmének** összegét, és a munkaviszony adatait tartalmazó (I. számú melléklet) igazolás, határozott, vagy határozatlan idejű munkaviszony feltüntetésével (munkáltatói igazolás, GYES, GYED, GYOD, kizárólag a saját jogon járó családi pótlék, anyasági ellátás, éves nyugdíj értesítő, **egyéni vállalkozó esetén NAV és könyvelő általi** **jövedelem igazolás.** Külföldi érdekeltségű munkáltatói igazolás esetén a fent III. 1. b) pontban foglaltak az irányadók.)

**A Kiíró által elkészített, a jelen pályázati kiírás I. számú mellékletben szereplő formanyomtatványon kitöltött, 30 napnál nem régebbi, eredeti munkáltatói igazolás fogadható el!** (Kivétel egyéni vállalkozás esetén: NAV és könyvelő általi jövedelem igazolás.)

**5. A nettó felújítási költség legalább 40%-ának igazolása**, a pályázó nevén lévő **pénzintézeti/banki igazolással.** (Névre szóló kincstárjegy, befektetési, megtakarítási számla, bármikor felszabadítható lekötések fogadhatóak el.) **Két lakás pályázata esetén a magasabb felújítási költségű lakás vonatkozásában megállapított nettó összeg 40%-át kell igazolni!**

**Hiánypótlás:**

Kiíró a fent megnevezett dokumentumok hiánypótlására egy alkalommal lehetőséget biztosít. A hiánypótlási felhívás a beérkezett pályázatok formai ellenőrzése alapján kerül kiküldésre, tartalmi ellenőrzésre kizárólag az elbírálás során kerül sor.

Amennyiben **az ajánlati díj** **határidőben nem került megfizetésre**, vagy a **Pályázati adatlapon a Pályázó vagy a vele együtt költöző(k) neve, a megpályázott lakás(ok),** vagy **a pályázó elektronikus elérhetősége (e-mail cím) VAGY postai kézbesítési címe nem került(ek) feltüntetésre**, úgy ezek **hiánypótlására nincs lehetőség** és a beadott pályázat érvénytelennek minősül.

Amennyiben a beadott pályázat hiánypótlása szükséges, úgy a Kiíró a pályázatok beadására nyitva álló határidőt követő 10 munkanapon belül a pályázó által a pályázati adatlapon megadott e-mail címén elektronikus levélben, ennek hiányában a pályázati adatlapon megadott postai kézbesítési címére megküldött levélben tájékoztatja a pályázót a hiánypótlás szükségességéről. Kérjük fordítsanak kiemelt figyelmet a pályázati adatlapon megadott e-mail cím és postai kézbesítési cím helyességére, mivel a hibásan megadott e-mail cím, illetve postai kézbesítési cím – hiánypótlás szükségessége esetén – a pályázat érvénytelenségét vonhatja maga utána!

**A pályázat elektronikus felületen történő benyújtása esetén kizárólag a pályázati dokumentációhoz csatolandó mellékletek hiánypótlására van mód, a rendszer működése megköveteli a pályázati adatlap teljes körű kitöltését!** Az eltérő szabályozás célja a benyújtás megkönnyítése és a technikai lehetőségekhez való igazodás, miközben a pályázatok formai és tartalmi megfelelősége és az egységes elbírálás biztosított marad.

**A hiánypótlás módja a hiánypótlási felhívásban megjelöltek szerint:**

* elektronikus úton a [palyazat@evin.hu](mailto:palyazat@evin.hu) e-mail címre, vagy
* személyesen a Kiíró ügyfélszolgálatán (1072 Budapest, VII. Klauzál tér 11. szám Vásárcsarnok, galéria szint) – **„Hiánypótlás 2025. I.” megjelöléssel ellátott** – zárt borítékban, a hiánypótlás benyújtásáról az ügyfélszolgálaton átvételi elismervény kerül kiállításra.

**A hiánypótlásra nyitva álló határidő: 2025. július 28. (hétfő) 16:00 óra**

**Amennyiben a pályázó a hiánypótlási felhívásban foglaltaknak a hiánypótlásra nyitva álló határidőben nem tesz eleget, úgy a beadott pályázata érvénytelennek minősül.**

**A pályázaton nem vehet részt az a Pályázó:**

* akinek az önkormányzati lakásra vonatkozó bérleti szerződése a bérbeadó rendkívüli felmondásával szűnt meg, a vele együtt költözőként megjelölt személyre is figyelemmel,
* akinek az önkormányzattal, vagy közüzemi szolgáltatókkal szemben a lakáshasználattal összefüggően, bármely jogcímen tartozása áll fenn, a vele együtt költözőként megjelölt személyre is figyelemmel, kivéve, ha a közüzemi tartozásokra részletfizetést kötött,
* aki korábbi bérleti jogviszonyát pénzbeli térítés ellenében megszüntette, vagy önkormányzati bérlakását állampolgárok közötti csere útján, magántulajdonra elcserélte a bérleti jogviszonya megszűnését követő 10 éven belül,
* aki bérlakását az önkormányzattól kedvezményesen megvásárolta, de utóbb lakását értékesítette, vagy elajándékozta, a bérleti jogviszonya megszűnését követő 10 éven belül,
* aki vagy akinek együtt költöző közeli hozzátartozója Budapest területén beköltözhető lakás tulajdonjogával, bérleti jogával vagy haszonélvezeti jogával rendelkezik,
* aki önkényes lakásfoglaló vagy jogcímnélküli lakáshasználó volt, a vele együtt költözőként megjelölt személyre is figyelemmel, az önkényes vagy a jogcím nélküli lakáshasználat megszűnését követő 10 éven belül, kivéve a szolgálati, vagy munkaviszony alapján bérbe adott lakásban a szerződés lejártát vagy a feltétel bekövetkezését követően visszamaradó személyt, továbbá azon jogcím nélküli lakáshasználót, aki a jogviszonyát a bérleti szerződés megkötésével rendezte, vagy akinek a határozott időtartamú lakásbérleti szerződése lejárt és a bérbeadó nem kötött újabb határozott időtartamú lakásbérleti szerződést területrendezési, térségfejlesztési vagy más önkormányzati érdekből,
* akivel bérbeadó korábban benyújtott lakáspályázatának eredményeként azért nem kötött lakásbérleti szerződést, mert korábbi pályázatában, egyéb bérbeadás iránti kérelmében, szociális helyzetére vonatkozó nyilatkozatában valótlan, a benyújtott iratokkal ellentétes, vagy ellentmondásos adatokat közölt az adatközléstől számított 5 éven belül,
* az önkormányzati lakás bérlője, aki a lakásbérleti szerződésből származó - különösen a lakás fenntartására, karbantartására, az együttélés követelményeinek és a házirend szabályainak megtartására vonatkozó - kötelezettségeit nem teljesítette.

1. **Bírálati szempontok**

|  |  |  |  |
| --- | --- | --- | --- |
| **1.** |  | **Rendeltetésszerű használatra alkalmassá tételi költség megtérítését nem kéri** | **30 pont** |
| **2.** |  | **Budapest VII. kerületi önkormányzati rendelkezésű bérlakását üres, tiszta beköltözhető állapotban az önkormányzat részére átadja** *(pontszám kizárólag a jelenleg is önkormányzati lakásban lakó jogcímes bérlő részére adható)* | **20 pont** |
| **3.** |  | **Pályázó Erzsébetváros Önkormányzatánál, vagy az Önkormányzat szervezeténél/intézményénél, vagy önkormányzati fenntartásban vagy tulajdonban lévő gazdasági társaságnál legalább 2 éve folyamatos munkaviszonnyal, munkavégzésre irányuló jogviszonnyal (pl. megbízási jogviszony) rendelkezik** *(megbízási jogviszonyt igazolni kell!)* | **15 pont** |
|  |  | *A 4. pont alatti bírálati szempontok esetében csak egy pontszám vehető figyelembe a) vagy b) vagy c) szempont szerint, a pontok nem adódnak össze.* |  |
| **4.** | **a)** | **Pályázó 20 évet meghaladó VII. kerületi folyamatos, megszakítás nélküli, bejelentett állandó lakcímmel vagy bejelentett tartózkodási hellyel rendelkezik** (*Hatósági Bizonyítvány Kormányablak általi kiállítása szükséges)* | **25 pont** |
|  | **b)** | **Pályázó 10 évet meghaladó VII. kerületi folyamatos, megszakítás nélküli, bejelentett állandó lakcímmel vagy bejelentett tartózkodási hellyel rendelkezik** (*Hatósági Bizonyítvány Kormányablak általi kiállítása szükséges)* | **20 pont** |
|  | **c)** | **Pályázó 10 éven belül legalább 5 év VII. kerületi bejelentett állandó lakcímmel, vagy bejelentett tartózkodási hellyel rendelkezik** *(pontszám kizárólag a 10 éven belül legalább 5 évnél régebben VII. kerületben lakó részére adható; Hatósági Bizonyítvány Kormányablak általi kiállítása szükséges)* | **15 pont** |
| **5.** |  | **Pályázó 10 éven belül legalább 2 év VII. kerületi bejelentett állandó lakcímmel, vagy bejelentett tartózkodási hellyel rendelkezik** *(pontszám kizárólag a 10 éven belül legalább 2 évnél régebben VII. kerületben lakó részére adható; Hatósági Bizonyítvány Kormányablak általi kiállítása szükséges)* **és legalább 1 fő 18 év alatti gyermekkel költözik** | **10 pont** |
| **6.** |  | **Pályázó 30 év alatti és az elmúlt 2 évben folyamatos, megszakítás nélküli, Budapest VII. kerületi bejelentett állandó lakcímmel vagy bejelentett tartózkodási hellyel rendelkezik** | **10 pont** |

A Döntéshozó a pályázati dokumentációban meghatározott értékelési pontok alapján állapítja meg a pályázat eredményét és rangsorolja a pályázatokat.

**A pályázat nyertese az, aki a pályázati kiírásban rögzített feltételek teljesítése mellett,**

**a meghatározott értékelési szempontok alapján a legmagasabb pontszámot érte el.**

A nyertes pályázó lakásonként kerül kiválasztásra,azonos pontszám esetén az a pályázat nyertese, aki **hosszabb ideje VII. kerületi lakos, illetve az Önkormányzatnál, annak intézményénél, gazdasági társaságánál a munkaviszonya hosszabb ideje áll fenn.** A nyertes pályázó **visszalépése esetén** a **második helyezett pályázóval köthető szerződés.**

Az ingatlanok hasznosítása érdekében a Döntéshozó fenntartja azt a jogát, hogy kettő megjelölt lakás esetén dönt a nyertes lakásról, továbbá a pályázaton üresen maradó lakásokat, a pályázaton második helyezett pályázók részére felajánlhatja.

1. **A pályázati felhívás és az eljárás visszavonása, a pályázati eljárás és a benyújtott pályázat módosítása, a pályázó visszalépése**

A Kiíró a pályázati felhívást a pályázatok benyújtására nyitva álló határidő lejártáig visszavonhatja.

A Döntéshozó fenntartja azt a jogot, hogy:

* a pályázati eljárást részben vagy egészében, annak bármely szakaszában indoklás nélkül visszavonja,
* a pályázati kiírásban megjelölt határidőket – azok lejártát megelőzően – módosítsa.

A Kiíró a döntést köteles a pályázati felhívás közzétételére vonatkozó szabályok szerint meghirdetni, illetve erről a pályázókat haladéktalanul az általuk megadott e-mail címen vagy postai kézbesítési címen értesíteni.

A **Pályázó** **a benyújtott pályázatát nem módosíthatja**. Visszalépés esetén a Pályázó az általa megfizetett ajánlati díj összegét elveszíti.

1. **Érvénytelenség és eredménytelenség**

**Érvénytelen a pályázat**, ha nem felel meg a Rendeletben vagy a pályázati kiírásban meghatározott feltételeknek, különösen, ha:

* a Pályázó kettőnél több lakásra nyújtott be pályázatot,
* az együtt költözők száma az adott lakásra a kiírásban meghatározott minimum és maximum költöző létszámnak nem felel meg,
* a Pályázati adatlapon a Pályázó vagy a vele együtt költözők neve, a megpályázott lakás(ok), illetve a Pályázó elektronikus elérhetősége (e-mail cím) vagy postai kézbesítési címe nem került(ek) feltüntetésre,
* a Pályázó az ajánlati díjat határidőben nem fizette meg,
* a Pályázó a hiánypótlási felhívásban foglaltaknak a hiánypótlásra nyitva álló határidőn belül nem tett eleget,
* a pályázathoz benyújtandó dokumentumok hiánypótlást követően sem teljes körűek,
* a pályázatot a pályázati felhívásban meghatározott benyújtási határidő lejárta után nyújtották be.

**Érvénytelen a pályázati eljárás**, ha:

* a pályázat értékelésekor és elbírálásakor az összeférhetetlenségi szabályokat megsértették, vagy akkor is, ha valamelyik pályázó, vagy az érdekkörében álló más személy az eljárás tisztaságát, illetve a többi pályázó érdekeit súlyosan sértő cselekményt követ el, vagy a pályázat titkosságát megsértette,
* a Döntéshozó az eljárás érvénytelenségéről döntött.

**Eredménytelen a pályázati eljárás, amennyiben**:

* nem érkezett pályázat,
* kizárólag érvénytelen pályázatok érkeztek.

A Döntéshozó fenntartja azt a jogot, hogy:

* a pályázati eljárást érvényes pályázatok esetén is külön indokolás nélkül részben vagy egészben – akár egy lakásra vonatkozóan is – eredménytelennek nyilvánítsa.

1. **Eredményhirdetés, szerződéskötés**

A pályázati eljárás eredményéről a Döntéshozó a pályázatok benyújtására megállapított határidőt követő 90 napon belül dönt. A döntést követő 8 munkanapon belül minden pályázó tértivevényes postai küldemény formájában kap értesítést, a pályázati adatlapon megjelölt postai kézbesítési címére, a nyertes pályázó e-mailben is kiértesítésre kerül.

A nyertes Pályázó a kiértesítés átvételét követő 15 napon belül köteles a pályázata mellékletét képező dokumentumok eredeti példányainak bemutatásával igazolni a pályázatban feltüntetett adatok valódiságát.

**FIGYELEM! A** **nyertes Pályázó a pályázata mellékletét képező dokumentumok eredeti példányainak bemutatásával egyidejűleg köteles a Kiíró rendelkezésére bocsátani:**

1. A nyertes Pályázó és a vele együtt költözők közötti **rokoni kapcsolat igazolására szolgáló okiratot** (gyermekek és szülők esetén születési-, felnőttek esetén házassági anyakönyvi kivonat, élettársi kapcsolat igazolására közjegyzői-nyilatkozat, vagy bejegyzett élettársi kapcsolat esetén anyakönyvvezető által kiállított kivonat).
2. **Adóigazolást** a VII. kerület Erzsébetváros Polgármesteri Hivatal Adóügyi Irodától (1073 Budapest VII. kerület, Erzsébet krt. 6.), hogy a Pályázónak és a vele együtt költözőnek semmilyen jogcímen nincs a VII. kerületi önkormányzattal szemben helyi adó tartozása.
3. Magyarországi munkaviszony vagy más foglalkoztatási jogviszony esetén a **T1041 nyomtatvány** (Bejelentő és változásbejelentő adatlap a munkáltató vagy a kifizető által foglalkoztatott biztosítottak adatairól) másolata vagy ezzel egyenértékű igazolás.
4. **Ingatlantulajdon fennállásáról szóló – 30 napnál nem régebbi – hatósági bizonyítvány** (vagy annak igazolása, hogy a hatósági bizonyítvány iránti kérelmét előterjesztette), annak igazolására, hogy a Pályázó vagy együtt költöző közeli hozzátartozója Budapest területén beköltözhető lakás tulajdonjogával, haszonélvezeti jogával nem rendelkezik. (Igényelni e-papíron (Központi Azonosítási Ügynökön (KAÜ) keresztül Ügyfélkapu+, Digitális Állampolgár (DÁP) alkalmazással, vagy papír alapon formanyomtatványon lehet. A kérelem személyesen leadható a Lechner Tudásközpont Bosnyák téri Ügyfélszolgálati Irodájában: 1149 Budapest, Bosnyák tér 5.).

Amennyiben a bérleti szerződés megkötésére a nyertes Pályázónak felróható okból nem kerül sor, úgy a lakásbérleti szerződést a Kiíró a sorrendben következő második helyezett pályázóval köti meg.

**A lakásbérleti szerződés kizárólag a pályázati kiírásban megjelölt iratok, igazolások bérbeadóhoz történő benyújtását követően köthető.**

**Nem köthető lakásbérleti szerződés, ha**

* a pályázó a pályázati adatlapon feltüntetett adatokat és nyilatkozatokat igazoló iratokat, igazolásokat a bérbeadó megbízottja külön felhívására - a felhívást követő 15 napos jogvesztő határidőn belül, a pályázati kiírásban megjelölt formában - hiánytalanul nem nyújtja be,
* az igazolás a dokumentum benyújtásakor 30 napnál régebbi, amennyiben ez feltétel,
* eredeti okirat helyett másolat kerül becsatolásra, amennyiben ez feltétel,
* a benyújtott iratok, igazolások az adatokkal, nyilatkozatokkal, vagy a bérbeadó megbízottja által jogszerűen kezelt adatokkal ellentétesek, vagy ellentmondásosak.

A nyertes pályázó a lakásbérleti szerződést a dokumentumok benyújtását követő 15 napon belül köteles megkötni, mely határidő elteltével a bérbeadó ajánlati kötöttsége megszűnik. Amennyiben a nyertes pályázóval a lakásbérleti szerződés megkötése meghiúsul, a lakásbérleti szerződés megkötését a második helyre sorolt pályázónak kell felajánlani, aki a dokumentumok benyújtását követő 15 napon belül köteles a szerződést megkötni, mely határidő elteltével a bérbeadó ajánlati kötöttsége megszűnik.

A 1+10 éves határozott idejű bérleti szerződés lejártakor a bérlő kérelmére, előbérleti jog alapján további határozott időre meghosszabbítható.

A lakás birtokba adására a lakásbérleti szerződést követő 30 napon belül kerül sor.

Amennyiben a szerződés megkötését követően nyer bizonyítást, hogy a Pályázó a pályázatában **valótlan, a benyújtott iratokkal ellentétes, vagy ellentmondásos adatokat közölt** – mely körülmény a pályázat meghirdetését megelőzően keletkezett – és annak korábbi ismerete a beadott pályázat érvénytelenségét eredményezte volna, a **bérbeadó** a bérleti szerződést jogosult azonnali hatállyal **felmondani**. **Mindkét esetben a Pályázó az adatközléstől számított 5 évre további pályázati eljárásokból kizárásra kerül.**

A bérleti szerződés tartalmi elemeit a Rendelet tartalmazza. A nyertes pályázó a lakás rendeltetésszerű állapotának **helyreállítását követően** megkötött bérleti szerződést – annak megkötésétől számított 30 napon belül – saját költségén köteles közjegyzői okiratba foglaltatni és a közjegyzői okiratot, a kiállításától számított 15 napon belül a bérbeadó részére átadni.

1. **Egyéb**

A pályázati felhívás tartalmazza a lakásonként beköltözhető minimum és maximum létszámot. A bérleti jogviszony időtartama alatt a családi állapotban (házasság, vagy annak érvénytelenítése, elhalálozás vagy születés, befogadás stb.) beálló változások nem jogosítják fel bérlőt a cserelakás iránti igényre.

A pályázó a lakások műszaki állapotáról a pályázati eljárás keretében helyszíni megtekintés útján tájékozódhat.

A pályázati felhívásban nem szabályozott kérdésekben, a megkötésre kerülő bérleti szerződésekkel kapcsolatos esetleges vitás kérdésekben a Rendelet, valamint a vonatkozó jogszabályok hatályos rendelkezései az irányadók.

A pályáztatási eljárással kapcsolatban a Kiíró Lakásgazdálkodási csoportjának munkatársainál lehet érdeklődni munkaidőben a +36 1 352 8655 telefonszámon, valamint e-mailben a [lakas@evin.hu](mailto:lakas@evin.hu) címen.

Budapest, 2025. május 5.

**Erzsébetvárosi Ingatlangazdálkodási Nonprofit Zrt**.